趙體敬

趙體敬（），字克禮，號立齋，山西太原府太谷縣在城坊人，軍籍，明朝政治人物。

 生平 
嘉靖三十一年（1552年）壬子科山西鄉試第五十二名舉人，四十一年（1562年）中式壬戌科會試第二百七十七名，三甲第一百九十八名進士。吏部觀政，次年初授行人司行人，出使徽藩册封，再使韓藩祭葬。隆慶元年（1567年）升兵部武庫司主事，升員外郎，督武學，又三年，升本部車駕司郎中。萬曆初，出任鳳陽府知府，万历五年（1577年）五月升四川布政使司左參政、督理糧儲《山西通志》：赵体敬，太谷人，嘉靖壬戌进士，授行人，两使亲藩，馈遗悉却。升兵部主事，厯员外、郎中，擢凤阳知府。持操冰櫱，敷政惠和，两课俱为诸郡最。迁四川左参政。。抵任不久，因風濕致足疾，遂上疏乞休歸鄉。萬曆十三年十一月卒，享年六十五 萬曆《太谷县志》褚鈇《明故亚中大夫四川布政司右参政立斋赵公墓志铭》： 余读汉史，见黄次公守颖川，力行教化，用法宽和，吏民爱敬，宣帝下语称扬，赐爵关内侯。窃忻慕而爱乐之，以为古今人不相及矣。今观立斋赵公，始自使职而转郎官，继以郡守而参方伯，历仕三朝，履正奉公。两蒙勑敕褒美，中以通敏勤慎，学道爱人，奉公洁已为称，皆殊常之宠也。既已谢病归，里民犹刻石寄思，其获上得民，视次公岂多让耶？余慨循例之不多见也，遂为次第其事，以俟传循良者采焉。按状： 公讳体敬，字克礼，别号立斋，世为太谷在城坊人。曾、祖仲芳，皆隐德不仕。父清，正直忠厚，言行侃侃，为乡邦推重，以公贵，初赠承德郎兵部武库司主事，加赠中宪大夫，直隶凤阳府知府。母段氏，邑耆勉学女，贞慈端重，勤慎俭约，治家有成，先赠安人，又加赠恭人。公未生时，段恭人一夕梦峨冠紫衣人谒见，觉而遂生公，双瞳炯炯，头骨伏然如犀，识者举知非常人。甫七岁，赠君口授以《小学》《四书》，日诵千百言，不复遗忘。十三，补邑庠弟子员，即以礼法自绳，不为习俗所移。为文雄浑藻丽，每代巡督学行部考试公，辄居首。嘉靖壬子，举于乡；壬戌，登进士第，观吏部政；癸亥，授行人司，奉世宗皇帝命，使徽藩册封，再使韩藩祭葬，二藩以命使，咸厚馈贻，公悉峻却不受，其筮仕清介如此。暇则读制诰、律例及名臣奏议，出使所至，凡军民利病，必周爰咨诹；居常谈古昔与当世之务，历历如指诸掌，人咸以台谏期之。顾公性沉潜恬退，耻奔兢，不炫耀其才，以故当路亦有未知公者，行人踰四载不调。隆庆丁卯，穆宗皇帝登极，始升兵部武库司主事，寻升员外郎，督武学，勤于校阅，激以忠勇，故今将才辈出，公与有力焉。又三载，升本部车驾司郎中。旧时，同舍郎一掌篆辄以勘符假人驿递，骚扰不堪。公曰：“一夫一马，皆小民膏脂也。源之不防，末流何御？”乃严覈冒滥，力辞请求，夙弊为之一清。监收太仆寺马价，出纳有经，民皆便之，大有声于郎署中。万历初，会上加意元元，慎择守令，欲久任而超迁之，乃擢公为直隶凤阳府知府。盖凤阳为国家根本重地，号曰中都，且当两京要冲，非贤不能久居。上将欲大用公，故先试之于近辅云。公下车，首饬皇陵园庙，次则问民疾苦，轻徭役，省狱讼，每岁钱谷出纳不下数十万，应支应解，悉以原封付之，羡余纤毫不染。往太守入观，夫马馆谷皆备自各属。公知之，乃曰：“府中自有常禄，不可以道里费累人，且己之不清，又何以责人？”六载两朝，尽严拒不用，属吏莫不畏慑。俗素奢侈，好逐末，不知耕耨，土地荒芜，凶年每致困乏。公乃身先俭约，劝民耕稼力田，荒芜岁开辟，百姓充裕。当是时，江陵人秉政纷更多事，动以法，把持天下，俗吏慕效，争严酷以为能。公独尚宽和，驭吏先禁论而后斥逐，治民急教导而缓刑罚，务在成就全安，与民休息。由是，上下信孚，吏无奸邪，狱无冤滥，盗贼不起。他若兴学校以育人才，饬武备以安地方，时赈济以惠茕独，改马价以免俵累，善政种种，未可殚述。自万历来，海内称循良者，率以公为首。先是中都守多以不职论去，公持坚白之操，敷平易之政，历任六年，两考课绩居各郡先。抚按争上疏保留，督学、屯盐诸直指，每复命无不首荐公。由是，上益知公贤且久，遂超迁四川布政司右参政，督理粮储。滨行，送者数千人，皆攀号不忍舍去。后郡人思公不已，复刻石颂德焉。抵蜀未几，以湿疾艰于步，遂上疏乞归。既归，闭门谢客，不干有司，不为子孙营财产，恂恂如布衣。不以官爵骄人，尤天性孝友。母段恭人有疾，公亲尝汤药，忘寝食者数月，中夜焚香告天，愿以身代母，寻愈。事叔典膳公秀，敬畏如父。处弟体恭，曲尽友爱，终无间言。抚子侄有恩，待姻族有礼，党中五尺之童罔不爱敬。卒之日，邑人无长幼亲疏咸痛悼，曰：“彼苍者天，何夺我善人之速若是哉！” 公生于正德十六年十二月二十三日，卒于万历十三年十一月二十四日，享年六十有五。配吴氏，寿官从孔之女，封安人，又封恭人，孝敬慈惠，克修妇职，以是公免内顾忧，得肆力于学。复娶侧室申氏，亦有贤德。子男三：长谟，国子生，娶白氏，夏津县主簿玠女；次诲，邑庠生，娶白氏，廪生云鹤女；次譔，尚幼，聘庠生员应召女。女一，适郭田，太医院官骑鲸子。孙男四：孟龙、孟鸑、孟鹤皆谟出，其孟麟则诲出也。孙女二：一适吴宦，一适丁化隆。谟、诲将以万历十四年七月二十七日，葬公于城东祖莹之次。先期，持白生云鹤所为状，托余友延长令润菴杜君，偕门人郭田来就余请铭。余自登第，时与公同寓，督学南畿，又与公共事，雅知其立心行政，不可以不文辞。铭曰： 于惟赵公，间世之英。饱饫经济，博大宏深。筮使仕垣，不辱有耻。佐政夏官，奉法循理。擢守中都，独尚宽和。正已率属，不纵不苛。荐牍交升，圣心嘉悦。六载政成，晋参方伯。知足知止，告归山林。急流勇退，高节完名。允矣善人，展也循吏。我铭诸石，照示后世。。

 家族 
曾祖趙鸞；祖父趙仲芳；父趙清，母段氏。永感下。弟體恭、體恕。

三子：趙謨、趙誨、趙譔。孫孟龍、孟鸑、孟鶴、孟麟。

参考文献

Category:嘉靖三十一年壬子科山西鄉試舉人
T
Category:太谷人
Category:軍籍進士
Category:明朝行人司行人
Category:明朝兵部主事
Category:明朝兵部員外郎
Category:明朝兵部郎中
Category:明朝鳳陽府知府
Category:明朝四川布政使司參政